ตลาดหุ้นกรีซเตรียมเปิดซื้อขายหลังปิดนาน 1 เดือน
ตลาดหุ้นกรีซจะกลับมาเปิดบริการอีกครั้งในวันพุธ(29ก.ค.)หรือวันพฤหัสบดี(30ก.ค.) หลังปิดทำการมานาน 1 เดือน ภายใต้ข้อจำกัดด้านการซื้อขายกับนักลงทุนท้องถิ่นตามคำร้องขอของธนาคารกลางยุโรป(อีซีบี)
29 ก.ค. 2558

ผู้สื่อข่าวรายงานว่า ตลาดหุ้นกรีซจะกลับมาเปิดบริการอีกครั้งในวันพุธ(29ก.ค.)หรือวันพฤหัสบดี(30ก.ค.) หลังปิดทำการมานาน 1 เดือน ภายใต้ข้อจำกัดด้านการซื้อขายกับนักลงทุนท้องถิ่นตามคำร้องขอของธนาคารกลางยุโรป(อีซีบี)
ตลาดหลักทรัพย์เอเธนส์(เอเอสซี) ปิดทำการมาตั้งแต่วันที่ 29 มิถุนายน หลังจากรัฐบาลสั่งปิดธนาคารต่างๆและกำหนดมาตรการควบคุมเงินทุนเพื่อปกป้องระบบธนาคารจากภาวะพังครืน จากการแห่ถอนเงินของประชาชน
กรีซได้ยื่นคำขอถึงอีซีบีครั้งแรกเมื่อสัปดาห์ที่แล้ว สำหรับกลับมาเปิดทำการตลาดหุ้นให้เร็วที่สุดเท่าที่จะเป็นไปได้ เนื่องจากอาจก่อความเสี่ยงแก่ตลาดหลักทรัพย์โลก หากเปิดทำการนานเกินไป
อย่างไรก็ตามขั้นตอนต่างๆประสบปัญหาล่าช้า เนื่องจากอีบีซี ต้องการเครื่องรับประกันว่าเหล่านักลงทุนกรีซจะไม่ถอนเงินออกจากธนาคารต่างๆแล้วเปลี่ยนไปถือครองหุ้นหรือพันธบัตรแทน ซึ่งจะซ้ำเติมความตึงเครียดกับเหล่าเจ้าหนี้ของประเทศ ขณะที่เอเธนส์ต้องพึ่งพิงเงินจากกองทุนฉุกเฉิน(อีแอลเอ)ของอีซีบี เพื่อความอยู่รอด
กระนั้นท้ายที่สุดแล้ว อีซีบีก็อนุมัติให้กรีซกลับมาเปิดทำการตลาดหุ้นอีกครั้งในวันอังคาร(28ก.ค.) แต่ยังมีข้อจำกัดต่างๆกับนักลงทุนท้องถิ่น ผิดกับนักลงทุนต่างชาติที่สามารถดำเนินการซื้อขายได้ตามปกติ
หน่วยงานด้านการกำกับหลักทรัพย์ของกรีซเมื่อวันจันทร์(27ก.ค.) ยื่นแผนเปิดตลาดหุ้นให้อีซีบีพิจารณา 2 แผน หนึ่งคืออนุญาตให้ซื้อขายอย่างไม่มีข้อจำกัด ซึ่งเป็นข้อเสนอที่เคยยื่นไปแล้วครั้งหนึ่งเมื่อสัปดาห์ก่อน ส่วนสองคือกำหนดการซื้อขายอย่างจำกัดต่อนักลงทุนกรีกเพื่อป้องกันเงินทุนไหลออกจากธนาคารต่างๆ
องค์กรกำกับดูแลด้านหลักทรัพย์ของสหภาพยุโรป (ESMA) บอกว่าคำสั่งห้าม short sell หุ้นกรีซ ตามคำร้องขอของคณะกรรมการตลาดทุนกรีซ จะยังมีผลบังคับใช้ต่อไปจนถึงวันที่ 3 สิงหาคมเป็นอย่างน้อย ขณะที่คำสั่งห้าม short sell ยังครอบคลุมถึงการซื้อขายทางอิเล็กทรอนิกส์พันธบัตรรัฐบาลกรีซด้วย
 
สำนักข่าวรอยเตอร์รายงาน